Gopola gore ge wo mongwe wa mediro ya taolo o sa phethwe ka tshwanelo, kgwebo ya gago e ka se šitišwe go hlagiša poelo, eupša morago ga lebaka - e ka ba mengwaga ye mehlano go ya go ye lesome goba go feta - kgwebo ya gago e tla palelwa ke go tšwela pele. Mme se ke sona tlhohlo ya ka moso - ge bolaodi bja gago bo sa kaonafale ngwaga le ngwaga - kgwebo ya gago e tla fela ka ge poelo e tla ba e se sa le gona. Motšweletši ga a kgone go dira dilo ka go swana ngwaga le ngwaga. O swanetše go kaonafatša maitekelo a gago ka go godiša ditseno le/goba go laola ditshenyegelo tša gago. Thulaganyo ye e nepagetšego ke mokgwa wo bohlokwa wa go phetha tše di boletšwego ka godimo. mebaraka ya ekonomi le ya mešomo e swanetše go swanetšana le diphetogo tša setšhaba. Ka mohlala, dinaga tše dintši di itemogela diphetogo tše di bonalago tša ditšhaba. Go na le dintlha tše dingwe tšeo di huetšago mmaraka wa mešomo, kudukudu ka mono Afrika Borwa. Dikelo tša go se be le mešomo di godimo gomme di akanyetšwa go persente ya 25 goba 37, go ya ka tlhaloso ye e dirišwago. Go sa šetšwe gore go dirišwa tlhaloso efe, Bathobaso ba Afrika Borwa ke bona bao ba angwago kudukudu ke tlhokego ya mešomo gomme dikelo di ka godimo ga palogare ya bosetšhaba. Basadi ba ba sa šomego ba feta banna ba ba sa šomego. Batho ba ba sa kago ba šoma goba bao ba ka se rego ba tseba mošomo wo o itšego, ke bona bao ba dirago palo ye kgolo ya batho ba ba sa šomego. Tlhokego ya mešomo e godimodimo le go batho ba sehlopha se se lego bogolo bja mengwaga ye 34. Naga ye gape e tsebega ka bohloki le diphaphang tše dikgolo tše di lego magareng a bao ba nago le sa bona le bao ba hlokago. Thlohlo ye nngwe ye kgolwane ke go ba gona ga malwetši a go fetela, go akaretšwa HIV/AIDS, gomme a gakatšwa ke maemo a lephelo le bohloki. Go na gape le kamano magareng a go se šome le bosenyi. Bohlokwa bja tshwaragano ye e kaonefaditšwego ya leago bo ra gore batho bao ba bego ba ka se hwetše mešomo gomme ba lebana le diteko tša go fapafapana ba swanetše go thušwa gore ba hwetše mešomo, ba itšhomele goba ba hwetše thuto ye e tšwelago pele le tlhahlo.